อนุมัติ 3 แบงก์ตปท.ออกบาทบอนด์
คลังอนุมัติ 3 แบงก์ต่างประเทศ ออกบาทบอนด์ช่วงต.ค.53-มี.ค.54 วงเงินรวม 2.2 หมื่นล้านบาท
6 ต.ค. 2553

คลังอนุมัติ 3 แบงก์ต่างประเทศ ออกบาทบอนด์ช่วงต.ค.53-มี.ค.54 วงเงินรวม 2.2 หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลัง เห็นควรอนุญาตให้นิติบุคคลต่างประเทศจำนวน 3 ราย ออกพันธบัตรหรือหุ้นกู้สกุลเงินบาทในประเทศไทย  ภายในวันที่ 31 มีนาคม 2554  โดยมีรายชื่อและวงเงินการอนุญาต ดังนี้ (1)   Central American Bank for Economic Integration  (CABEI)  วงเงิน 4,000 ล้านบาท(2)   ING Bank NV  (ING)  วงเงิน 10,000 ล้านบาท (3)   The Export – Import Bank of Korea  (KEXIM)  วงเงิน 8,000 ล้านบาท 
ทั้งนี้ กระทรวงการคลังได้พิจารณาอนุญาตให้ออกพันธบัตรหรือหุ้นกู้สกุลเงินบาทในประเทศไทย ในช่วง 1 ตุลาคม 2553 – 31 มีนาคม 2554 โดยได้พิจารณาถึงผลกระทบต่อการออกหุ้นกู้ของภาคเอกชนไทย รวมถึงโอกาสที่นักลงทุนในประเทศสามารถลงทุนในตราสารหนี้ที่มีคุณภาพและได้รับผลตอบแทนที่เหมาะสม และการพัฒนาตลาดตราสารหนี้ไทยแล้ว
นอกจากนี้กระทรวงการคลังขอสงวนสิทธิ์ที่จะระงับการอนุญาตในกรณีที่สถานภาพ หรือสถานะทางการเงินของผู้ที่ได้รับอนุญาต หรือเศรษฐกิจมีการเปลี่ยนแปลงอย่างมีนัยสำคัญ   
กระทรวงการคลังขอขอบคุณผู้ยื่นคำขออนุญาตทุกรายที่ให้ความสนใจในการออกพันธบัตรหรือหุ้นกู้สกุลเงินบาทในประเทศไทย สำหรับผู้มีความประสงค์จะขออนุญาตในรอบถัดไปสามารถยื่นหนังสือแสดงความจำนงได้ภายในเดือนพฤศจิกายน 2553